Spațiul european de cercetare: momentul punerii în aplicare și al monitorizării progreselor

1.INTRODUCERE

În 2014, la doi ani după adoptarea Comunicării sale privind „Un parteneriat consolidat al Spațiului european de cercetare pentru excelență și creștere” , Comisia a raportat că statele membre și părțile interesate din domeniul cercetării au făcut progrese semnificative în realizarea SEC. Cu toate acestea, a fost nevoie de eforturi mai susținute pentru ca SEC să fie funcțional, în principal prin punerea în aplicare a reformelor necesare privind SEC în statele membre și în țările asociate.

SEC este structurat în jurul a șase priorități:

Sisteme naționale de cercetare mai eficace;

Optimizarea cooperării și a concurenței la nivel transnațional, incluzând „optimizarea cooperării și a concurenței la nivel transnațional” și „infrastructuri de cercetare”;

O piață a forței de muncă deschisă pentru cercetători;

Egalitatea dintre sexe și integrarea aspectelor legate de aceasta în cercetare;

Optimizarea circulației cunoștințelor științifice, a accesului la acestea și a transferului lor, incluzând „circulația cunoștințelor” și „accesul liber”;

Cooperarea internațională.

În mai 2015, Consiliul European și-a reafirmat angajamentul pentru realizarea unui SEC pe deplin operațional și a aprobat foaia de parcurs privind SEC pentru 2015-2020, un document evolutiv, care să orienteze statele membre în structurarea punerii în aplicare a priorităților SEC la nivel național. Consiliul a solicitat statelor membre să pună în aplicare foaia de parcurs privind SEC prin intermediul unor măsuri adecvate adoptate în cadrul planurilor naționale de acțiune (PNA) și al strategiilor naționale. Monitorizarea foii de parcurs privind SEC ar urma să fie integrată în raportul pentru 2016 privind progresele înregistrate în domeniul SEC, pe baza indicatorilor principali propuși de Comitetul consultativ pentru Spațiul european de cercetare și inovare.

Până în prezent, 24 de state membre și cinci țări asociate au adoptat un plan național de acțiune privind SEC pentru perioada 2015-2020 și se preconizează că toate statele membre vor aproba planurile de acțiune în viitorul apropiat. În calitate de vectori ai reformelor de politici naționale în domeniul SEC, aceste planuri naționale de acțiune oferă o amplă perspectivă asupra tuturor strategiilor viitoare privind SEC și asupra măsurilor strategice corespunzătoare în statele membre și în țările asociate.

Prezentul raport pe anul 2016 privind progresele înregistrate în domeniul SEC rezumă situația actuală a SEC și progresele înregistrate în punerea în aplicare a acestuia în perioada 2014-2016. Pentru prima dată, progresele în domeniul SEC au fost măsurate în fiecare țară, pentru fiecare prioritate, pe baza mecanismului de monitorizare a SEC, alcătuit dintr-un set de 24 de indicatori de bază definiți în comun de statele membre, de părțile interesate din cercetare și de Comisie.

Raportul furnizează, de asemenea, o primă perspectivă asupra dezvoltării priorităților SEC, asupra legăturii lor cu foaia de parcurs a SEC pentru 2015-2020 și asupra principalelor domenii vizate în planurile naționale de acțiune privind SEC. Tabelul de la sfârșitul documentului prezintă ratele de creștere a indicatorilor principali.

Un document de lucru însoțitor al serviciilor Comisiei și raportul Science-Metrix intitulat Data gathering and information for the 2016 ERA monitoring (Culegerea datelor și informații privind monitorizarea SEC în 2016), oferă date cantitative referitoare la un set de indicatori, precum și informații calitative suplimentare relevante pentru politici.

2.PRINCIPALELE CONSTATĂRI

2.1.Sisteme naționale de cercetare mai eficace